เวิลด์แบงก์คาดศก.ไทยปีนี้โต 5%
ธนาคารโลก คาดการณ์เศรษฐกิจไทยปีนี้จะขยายตัว 5% แนะรัฐลดนโยบายกระตุ้นระยะสั้น หวั่นหนี้แฝงพอกพูน
24 ม.ค. 2556

ธนาคารโลก คาดการณ์เศรษฐกิจไทยปีนี้จะขยายตัว 5% แนะรัฐลดนโยบายกระตุ้นระยะสั้น หวั่นหนี้แฝงพอกพูน
น.ส.กิริฎา เภาพิจิตร นักเศรษฐศาสตร์อาวุโส ธนาคารโลก สำนักงานประเทศไทย กล่าวว่า ได้ประมาณการอัตราการขยายตัวทางเศรษฐกิจไทยปีนี้ไว้ที่ 5% สูงกว่าปี 2555 ที่คาดว่าจะขยายตัว 4.7% เนื่องจากปีนี้ภาคการผลิตฟื้นตัวเต็มที่ มีการลงทุนจากต่างประเทศเพิ่มขึ้น ประกอบกับมีการลงทุนในโครงสร้างพื้นฐานของภาครัฐ เป็นแรงส่ง และราคาน้ำมันที่ทรงตัว ทำให้ราคาสินค้าไม่เพิ่มขึ้นมากนัก
อย่างไรก็ตาม ในด้านการส่งออกคาดว่าจะขยายตัวจากปีก่อนเล็กน้อยเพียง 5% จากปี 2555 ที่คาดว่าจะขยายตัว 3.6% เนื่องจากเศรษฐกิจโลกยังฟื้นตัวได้ช้าและคาดว่าจะเติบโตเพียง 2.4% เท่านั้น ส่วนราคาสินค้าเกษตรมีแนวโน้มลดลง โดยเฉพาะข้าวและยางพารา อีกทั้งยังมีปัจจัยเสี่ยงจากผลกระทบการปรับค่าแรงขั้นต่ำเป็นวันละ 300 บาททั่วประเทศ และสถานการณ์ทางการเมือง ที่ต้องจับตาต่อไป
ส่วนหนี้สาธารณะที่อาจปรับขึ้นเป็น 50% ของจีดีพี คงไม่กระทบกับฐานะการคลัง แต่เป็นห่วงหนี้นอกงบประมาณที่แฝงอยู่ในธนาคารเฉพาะกิจของรัฐมากกว่า ซึ่งเห็นว่า หากเศรษฐกิจไทยฟื้นตัวอย่างมั่นคงแล้ว รัฐบาลควรลดการใช้นโยบายกระตุ้นเศรษฐกิจระยะสั้นลง
น.ส.กิริฎา ยังกล่าวถึงค่าเงินบาทที่แข็งค่าขึ้นว่า ไม่น่าจะเกิดจากการโจมตีค่าเงิน แต่มาจากเงินทุนต่างชาติที่ไหลเข้ามามากในเอเชียและไทย จากมาตรการอัดฉีดเงินเข้าสู่ระบบ เพื่อแก้ปัญหาเศรษฐกิจของประเทศขนาดใหญ่ ซึ่งเงินบาทยังมีแนวโน้มแข็งค่าต่อ ผู้ส่งออกต้องมีการบริหารความเสี่ยงอัตราแลกเปลี่ยนให้ดี อย่างไรก็ตาม เชื่อว่า ธนาคารแห่งประเทศไทย  (ธปท.) ยังมีความสามารถดูแลค่าเงินบาทไม่ให้ผันผวนได้